
KRITÉRIÁ  PRE  PRIJÍMACIE  KONANIE  PRE 1. STUPEŇ ŠTÚDIA                          NA LF TU VO ZVOLENE PRE AKADEMICKÝ ROK 2026/2027
___________________________________________________________________________

1. Základné podmienky prijatia na bakalárske štúdium

	Podľa § 56 Zákona č. 131/2002 Z. z. o vysokých školách a o zmene a doplnení niektorých zákonov je základnou podmienkou prijatia na bakalárske štúdium získanie úplného stredného vzdelania alebo úplného stredného odborného vzdelania.

2. Ďalšie podmienky prijatia na bakalárske štúdium

Prijímacie konanie prebieha bez osobnej účasti uchádzačov. V študijných programoch Lesníctvo a Aplikovaná zoológia a poľovníctvo budú prijímaní uchádzači bez prijímacích skúšok, ak spĺňajú zákonné podmienky prijatia na bakalárske štúdium (viď Základná podmienka prijatia). 
	V prípade, že počet uchádzačov presiahne plánovaný počet pre prijatie, bude pre určenie poradia rozhodujúci  prospech zo strednej školy (priemer výročných vysvedčení za jednotlivé ročníky štúdia na strednej škole a výsledok maturitnej skúšky), pričom budú uprednostnení študenti, ktorí spĺňajú nasledovné kritériá:

· absolventi gymnázií a stredných odborných škôl lesníckych, ktorí dosiahli priemer výročných vysvedčení v ročníkoch 1.– 4. do 2,25 vrátane  alebo  priemer za maturitu do 2,25 vrátane,
· absolventi ostatných stredných škôl s maturitou, ktorí dosiahli priemer výročných vysvedčení v ročníkoch 1. –  4. do  2,00 vrátane  alebo  priemer za maturitu do 2,00  vrátane,
· absolventi gymnázií, resp. ostatných druhov stredných škôl, ktorí dosiahli z maturitných skúšok z biológie alebo z matematiky  známku 1 alebo 2.

V prípade nedostatočného počtu uchádzačov o študijný program, môže dekan ponúknuť uchádzačom možnosť štúdia na inom študijnom programe, kde je vyšší počet prihlásených a je predpoklad jeho otvorenia.



KRITÉRIÁ PRE PRIJÍMACIE KONANIE  PRE  2. STUPEŇ ŠTÚDIA               
NA LF TU VO ZVOLENE  PRE  AKADEMICKÝ ROK 2026/2027
___________________________________________________________________________

1. Základné podmienky prijatia na inžinierske štúdium.

Základnými podmienkami prijatia na štúdium študijného programu druhého stupňa podľa § 53 ods. 1 Zákona č. 131/2002 Z. z. o vysokých školách a o zmene a doplnení niektorých zákonov, je vysokoškolské vzdelanie prvého stupňa alebo vysokoškolské vzdelanie druhého stupňa, pričom súčet počtu získaných kreditov za predchádzajúce vysokoškolské štúdium, ktorým bolo získané vysokoškolské vzdelanie, a počtu kreditov potrebných na riadne skončenie študijného programu druhého stupňa, na ktorý sa uchádzač hlási, musí byť najmenej 300 kreditov.

2. Ďalšie podmienky prijatia na inžinierske štúdium.

Na študijné programy 2. stupňa, môžu byť prijatí pre  akademický rok 2026/2027 absolventi 1. stupňa štúdia v študijnom odbore Lesníctvo bez prijímacej skúšky. 
Uchádzači – absolventi  iných bakalárskych, alebo inžinierskych študijných programov môžu byť na štúdium 2. stupňa na LF prijatí v prípade kapacitných možností po úspešnom vykonaní prijímacej skúšky zodpovedajúcej vedomostiam absolventa 1. stupňa štúdia v študijnom odbore lesníctvo na Lesníckej fakulte. Hranicu bodov pre prijatie po absolvovaní písomných prijímacích skúšok každoročne stanoví dekan fakulty. V prípade podlimitného počtu uchádzačov môže dekan LF TU vo Zvolene konanie prijímacej skúšky odpustiť. 

	
KRITÉRIÁ PRE PRIJÍMACIE KONANIE  PRE  3. STUPEŇ ŠTÚDIA               
   NA LF TU VO ZVOLENE  PRE  AKADEMICKÝ ROK 2026/2027

1. Základné podmienky prijatia na doktorandské štúdium.

Základnou podmienkou prijatia na doktorandské štúdium je podľa § 56 ods. 4 Zákona č. 131/2002 Z. z. o vysokých školách a o zmene a doplnení niektorých zákonov, vysokoškolské vzdelanie druhého stupňa.

2. Ďalšie podmienky prijatia na doktorandské štúdium.

Počet prijímaných študentov na dennú formu štúdia závisí od počtu pridelených miest a od kvality uchádzačov. Počet prijímaných študentov na externú formu štúdia závisí od kapacitných možností školiteľov, úspešnosti školiteľov v predchádzajúcom období a od kvality uchádzačov. 
Súčasťou prijímacieho konania na doktorandské štúdium je vždy prijímacia skúška.

Uchádzači  budú hodnotení v nasledujúcich kategóriách:
1. Aritmetický priemer z výsledkov za predmety absolvované na 2. stupni VŠ:
body 0-2: 	2 body   - priemer od 1,0 do 1,75
		1 bod     - priemer viac ako 1,75 do 2,5
                        0 bodov - priemer viac ako 2,5
2. Aritmetický priemer výsledkov zo štátnych záverečných skúšok absolvovaných
      na 2. stupni VŠ:
body 0-2: 	2 body   - priemer od 1,0 do 1,5 
		1 bod     - priemer viac ako 1,5 do 2,0
                        0 bodov - priemer viac ako 2,0
3. Účasť na ŠVOČ:
 body 0-2: 	2 body - umiestnenie na 1., 2. a 3. mieste
		1 bod   -  aktívna účasť
4. Publikačná činnosť: *
body 0-3: 	3 body - za (spolu)autorstvo na publikáciách v databáze CC
2 body - za (spolu)autorstvo na publikáciách mimo abstraktov
		1 bod   - za abstrakty publikované v zborníkoch z konferencií0
5. Účasť na zahraničných odborných stážach:
             body 0-2:       1 bod 	 - krátkodobá odborná stáž (dĺžka pobytu do 1 mesiaca);
                                    2 body - dlhodobá odborná stáž    (dĺžka pobytu viac ako 1 mesiac).
6. Odborný pohovor 
      body 0-15
7. Overenie znalostí z anglického jazyka:
 body 0-5 	

Maximálny počet bodov, ktorý môže uchádzač získať je 31.

Nevyhnutnou podmienkou pre prijatie uchádzača na doktorandské štúdium je, že musí získať minimálne 1 bod v časti overenie znalostí cudzieho jazyka a zároveň minimálne 1 bod v časti odborný pohovor. Overenie znalostí z anglického jazyka prebieha pred prijímacou komisiou v rámci odborného pohovoru, ktorý je vedený aspoň čiastočne v anglickom jazyku, za účasti povereného pracovníka Ústavu cudzích jazykov TUZVO.

Vysvetlivky:
* 	V prípade, že uchádzač predloží publikácie spadajúce do viacerých bodových kategórií,  zarátaná bude len publikácia s najvyšším bodovým ohodnotením. V prípade, že publikácia ešte nestihla byť uverejnená, je potrebné predložiť doklad o akceptácii (napr. email z redakcie).
	Uvedené kritériá platia pre všetky študijné programy v treťom stupni štúdia v dennej aj externej forme v zmysle aktuálnej akreditácie. 
Sú to nasledovné ŠP:
1. ekológia lesa (v slovenskom a anglickom jazyku)
2. hospodárska úprava lesa (v slovenskom a anglickom jazyku)
3. ekosystémové služby lesov (v slovenskom a anglickom jazyku)
4. lesnícka fytológia (v slovenskom a anglickom jazyku)

		Študijné programy v jazyku anglickom sú určené predovšetkým pre zahraničných záujemcov, ich spôsob prijímania bude v súlade s organizačnou smernicou TUZVO č. 2/2013 „Postup pri prijímaní a podmienky štúdia zahraničných študentov na TU vo Zvolene“. Zahraniční študenti sú prijímaní na štúdium na základe prijímacieho konania v zmysle príslušných ustanovení zákona o VŠ a Štatútu TUZVO (čl. 25). Základnou podmienkou prijatia zahraničných študentov na štúdium študijného programu tretieho stupňa je absolvovanie študijného programu druhého stupňa. 
Uchádzači, ktorí získali vysokoškolské vzdelanie v zahraničí doručia overenú fotokópiu rozhodnutia o uznaní zahraničných dokladov o vzdelaní pre akademické účely. Viac informácií na webovej stránke TUZVO:
https://www.tuzvo.sk/sk/uznavanie-dokladov-o-vzdelani-ziskanych-v-zahranici 





